
๏ บุษบาคราสู่พื้น............. ชวนหลง
แม้เหี่ยวยังอาจทรง.......... เสน่ห์ได้
กายขันธ์เมื่อทรามลง....... ชราร่าง
มีแต่ยิ่งชวนให้.................. ห่างพ้นคนชม ฯ

๏ นิยมชมแค่ครั้ง.............. ยังเยาว์
วัยแห่งสำแดงเฉลา.......... เก่านั้น
เรือนร่างดั่งขัดเกลา......... สาวหนุ่ม
มิเช่นเป็นริ้วขั้น................ เยี่ยงชั้นชราหนัง ฯ

๏ ยิ่งครั้งร่างด่าวดิ้น......... ดับขันธ์
กลับน่ารังเกียจพลัน........ ร่างนี้
แม้ครั้งหนึ่งชวนฝัน.......... ชวนใฝ่
ไร้ค่าเกินกว่าขี้................. แค่เพี้ยงเพลิงผลาญ ฯ

๏ เต็มลานมาลย์ร่วงพื้น..... เพลินตา
หากร่างสิ้นชีวา.................. เกลื่อนบ้าง
คงยากฝากวาจา................ แจงสลด
ทุกบทพจน์จักอ้าง............. แต่ล้วนชวนชัง ๚ะ๛

.....อารยะ คชทีป.....
๒๙ พฤษภาคม ๒๕๕๙
